नवगीत के मूल्यांकन और प्रस्तुति की प्रक्रिया में इस दशक में दो और महत्त्वपूर्ण प्रयास कहे जा सकते हैं। राधे याम बंधु ने 'नवगीत और उसका युगबोध' नामक ग्रंथ का संपादन किया है। इसके पहले खंड में एक ओर नामवर सिंह और मैनेजर पाण्डेय जैसे उन आलोचकों की टिप्पणियाँ संकलित हैं, जो नवगीत के संबंध में प्राय: मौन रहे हैं, साथ ही कई नवगीतकारों के वक्तव्य भी इसमें प्रकाशित हुए हैं। दूसरे खंड में प्रतिनिधि नवगीत प्रकाशित हुए हैं। इस पुस्तक का लक्ष्य निस्संदेह बड़ा है पर नवगीत की गंभीर समीक्षा की अपेक्षा को यह उस रूप में पूरा नहीं कर पाती, जिसकी पदचाप बीसवीं सदी के अंत में दिनेश सिंह की पत्रिका 'नए-पुराने` में सुनी गई थी। 'नवगीत और उसका युगबोध' की ही तर्ज़ पर निर्मल शुक्ल ने 'शब्दपदी' नामक ग्रंथ का संपादन किया है। यह भी एक उल्लेखनीय ग्रंथ है। ऐसे प्रयासों की निरंतरता नवगीत के मूल्यांकन में महत्त्वपूर्ण भूमिका निभाएगी, इसमें संदेह नहीं।